ประชาชน เตรียมรอเฝ้าทูลละอองธุลีพระบาทรับเสด็จสมเด็จพระเจ้าอยู่หัว บริเวณหน้าโรงพยาบาลสมเด็จพระปิ่นเกล้า
ประชาชน เตรียมรอเฝ้าทูลละอองธุลีพระบาทรับเสด็จสมเด็จพระเจ้าอยู่หัว บริเวณหน้าโรงพยาบาลสมเด็จพระปิ่นเกล้า ขณะที่ผู้เข้าร่วมกิจกรรมมีสีหน้ายิ้มแย้ม ภาคภูมิใจที่ได้ร่วมกิจกรรม

ที่บริเวณจุดโรงพยาบาลสมเด็จพระปิ่นเกล้า ถนนสมเด็จพระเจ้าตากสิน ประชาชนจำนวนมากได้ทยอยจับจองพื้นที่เพื่อเฝ้าทูลละอองธุลีพระบาทรับเสด็จสมเด็จพระเจ้าอยู่หัว ตลอดเส้นทางตั้งแต่จุดหน้าโรงพยาบาลสมเด็จพระปิ่นเกล้าถึงแยกตากสิน ซึ่งเป็นเส้นทางปั่นจักรยานในกิจกรรม Bike อุ่นไอรัก โดยบริเวณนี้เป็นเส้นทาง G ที่จะไปยังอำเภอพระประแดง จังหวัดสมุทรปราการ

ขณะเดียวกันนักปั่นจักรยานหลากหลายช่วงวัย สวมใส่เสื้อพระราชทานและอุปกรณ์ประกอบการปั่นจักรยาน มาลงทะเบียนเข้าร่วมกิจกรรม Bike อุ่นไอรัก ซึ่งมีทั้งมาคนเดียวและแบบเป็นกลุ่ม โดยมีสีหน้าที่ยิ้มแย้มแจ่มใส และมีความพร้อมเข้าร่วมกิจกรรมอย่างเต็มที่ ซึ่งเจ้าหน้าที่และจิตอาสาได้กระจายประจำจุดโดยรอบพื้นที่ เพื่อคอยให้คำแนะนำและอำนวยความสะดวกแก่ผู้เข้าร่วมกิจกรรมอย่างใกล้ชิด เช่น การผ่านจุดคัดกรอง การเข้าสู่จุดรวมพล จุดบริการ จุดอาหารและน้ำดื่ม จุดปฐมพยาบาล โดยเจ้าหน้าที่ได้แนะนำนักปั่นจักรยานว่า ผู้ที่มีโรคประจำตัว ควรจดข้อมูลโรคประจำตัว ยาที่ใช้ ประวัติแพ้ยา กรุ๊ปเลือด เบอร์โทรศัพท์ติดต่อญาติ เพื่อเป็นข้อมูลกรณีเจ็บป่วยฉุกเฉิน และหากฉุกเฉินให้แจ้งขอความช่วยเหลือจากบุคลากรสาธารณสุข หรือจิตอาสาในบริเวณงาน หรือโทร.สายด่วน 1669

ด้านผู้เข้าร่วมกิจกรรม เปิดเผยความรู้สึกว่า ดีใจที่ได้ร่วมเป็นส่วนหนึ่งของกิจกรรมดีๆ แบบนี้ เพราะนอกจากส่งเสริมการดูแลสุขภาพด้วยการออกกำลังกายแล้ว ยังแสดงให้เห็นถึงความร่วมมือร่วมใจกันของคนไทย พร้อมชื่นชมเจ้าหน้าที่ในการบริหารจัดการที่ดี

สำหรับขบวนปั่นจักรยานโรงพยาบาลสมเด็จพระปิ่นเกล้า ระยะทาง 20.6 กม.เริ่มต้นที่โรงพยาบาลสมเด็จพระปิ่นเกล้าถึงแยกพระประแดง